নির্বাচন পরবর্তী হিংসা নিয়ে উদ্বেগ ঠিক কতটা, রাজ্য প্রশাসনকে তা বুঝিয়ে দিল নির্বাচন কমিশন। মূলত ভোটগণনা প্রক্রিয়া নিয়ে শুক্রবার মুখ্য নির্বাচনী আধিকারিক (সিইও) সুনীল গুপ্তের ডাকা বৈঠকে সেই বার্তাও পেয়েছেন জেলাশাসকেরা (ডিএম)। সিইও কার্যালয় সূত্রের খবর, ভোটগণনা পরবর্তী হিংসার সম্ভাবনা সম্পর্কে এদিন পুলিশ সুপারদের পরিবর্তে জেলাশাসকদের মতামত জানতে চাওয়া হয়েছিল। পাশাপাশি তাঁদের বুঝিয়ে দেওয়া হয়েছে, আনুষ্ঠানিকভাবে নিয়ন্ত্রণের মেয়াদ শেষ হওয়ার পরেও কমিশন সংশ্লিষ্ট বিষয়ে নজর রাখবে। সমন্বয় রাখবে রাজ্য প্রশাসনের সঙ্গে।
জেলা প্রশাসনের একাংশের ব্যাখ্যা, ভোট পরবর্তী হিংসাকে মূলত দু’টি ভাগে ভাগ করেছে কমিশন। প্রথমত, ভোটগ্রহণ প্রক্রিয়া শেষ হওয়ার পরে বিভিন্ন এলাকায় হিংসার ঘটনা। দ্বিতীয়ত, ভোট গণনার পরে হিংসার সম্ভাবনা। কমিশন মনে করছে, কোথাও ‘ইন্দ্রপতন’ হলে অথবা জয় নিয়ে আশঙ্কায় থাকা প্রার্থী বেশি ব্যবধানে জিতে গেলে, সেখানে হিংসার ঘটনা ঘটতে পারে। সিইও কার্যালয়ের এক অফিসার বলেন, ‘‘জেলাশাসকেরা গোটা জেলার দায়িত্বে। পুলিশ সুপারেরা তাঁদের তত্ত্বাবধানেই কাজ করেন। ফলে এই ব্যাপারে জেলাশাসকদের ব্যাখ্যা গুরুত্বপূর্ণ। তবে সকলেই হিংসা রুখতে আত্মবিশ্বাসী।’’ যদিও, এমন তথ্যানুসন্ধান যে কমিশনের নির্দেশেই, তা স্বীকার করা হয়নি।
সূত্রের খবর, এখনকার মতো ভবিষ্যতেও (কমিশনের নিয়ন্ত্রণ আনুষ্ঠানিকভাবে ওঠার পরে) রাজ্য সরকারের থেকে সংশ্লিষ্ট বিষয়-সহ বিভিন্ন ব্যাপারে তথ্য চাইবে কমিশন। সিইও কার্যালয়ের এক কর্তা বলেন, ‘‘সাংবিধানিক দিক থেকে কমিশন তথ্য চাইতেই পারে। রীতি অনুযায়ী রাজ্যকে তা জানাতেই হয়।’’ প্রশাসনের একাংশের মতে, কমিশনের সম্ভাব্য এই পদক্ষেপ নতুন সরকারের উপর বাড়তি ‘চাপ’ রাখবে সন্দেহ নেই।— নিজস্ব চিত্র